Jacinda Ardern bedank as premierJacinda Ardern (Foto: by Marty MELVILLE / AFP) Nieu-Seelanders was Donderdag geskok om te hoor dat hul eerste minister, Jacinda Ardern, beplan om binne die volgende paar weke uit haar amp te bedank. Dít omdat sy bloot nie meer “genoeg in die tenk” oor het om as eerste minister van Nieu-Seeland te dien nie. “Ek is mens. Ons gee soveel as wat ons kan vir so lank as wat ons kan en dan is dit tyd. En die tyd het vir my aangebreek,” het Ardern Donderdag tydens ŉ vergadering aan lede van haar Arbeidersparty gesê. “Ek glo dat om ŉ land te lei die mees bevoorregte werk is wat iemand ooit kan hê, maar ook een van die mees uitdagendste. Jy kan en moet dit nie doen tensy jy ŉ vol tenk plus ŉ bietjie in reserwe vir daardie onverwagte uitdagings het nie.” Ardern beplan om niks later as 7 Februarie te bedank nie. Nieu-Seeland sal in Oktober sy volgende eerste minister tydens ŉ algemene verkiesing verkies. Die 42-jarige Ardern het tydens haar termyn van ses jaar wêreldwyd lof verwerf vir haar empatiese hantering van die 2019 Christchurch-moskee-slagting waartydens 51 aanbidders doodgeskiet en 40 gewond is. Sy is ook geloof vir haar beslissende leierskap tydens die noodlottige Witeiland-vulkaanuitbarsting later daardie jaar. Peilings toon egter nou steun vir Ardern se regering het die afgelope jaar geleidelik begin afneem. Dit kan toegeskryf word aan stygende inflasie, ŉ dreigende resessie en ŉ herlewing in die konserwatiewe opposisie. Jacinda Ardern saam met haar lewensmaat, Clarke Gayford, en hul dogter in 2018. (Foto: MICHAEL BRADLEY / AFP) “Ek bedank nie omdat ek glo ons kan nie die volgende verkiesing wen nie, maar omdat ek glo ons kan en sal,” het Ardern dit Donderdag duidelik gestel. “Ek gaan weg, want met só ŉ bevoorregte werk kom groot verantwoordelikheid. Die verantwoordelikheid om te weet wanneer jy die regte persoon is om te lei – en ook wanneer jy nie is nie.” Die Australiese premier Anthony Albanese het in reaksie op die nuus gesê Ardern “het die wêreld gewys hoe om met intellek en krag te lei”. “Sy het getoon dat empatie en insig kragtige leierseienskappe is.” Die Nieu-Seelander Christina Sayer het op haar beurt gesê Ardern is “die beste premier wat ons al ooit gehad het”. “Ek hou van die tipe mens wat sy is en sy gee om vir mense. Ek is jammer om haar te sien gaan.” Ander meen egter Ardern se bedanking is verblydende nuus. “Dit is tyd,” sê die Nieu-Seelander Esther Hedges. “Sy het die ekonomie verwoes en kospryse het die hoogte ingeskiet. Ek is nie gelukkig met haar nie en ek ken niemand wat is nie.” Ardern was die tweede eerste minister ter wêreld om geboorte te skenk terwyl sy in haar amp was, ná Pakistan se Benazir Bhutto in 1990. Ardern het Donderdag gesê sy sien daarna uit om meer tyd saam met haar dogter Neve, wat later vanjaar skool toe gaan, deur te bring en uiteindelik met haar lewensmaat, die TV-persoonlikheid Clarke Gayford, te trou.